[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.7.2007

SEC(2007) 981

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό έγγραφο στην

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Ενίσχυση της εσωτερικής αγοράς κινητής τηλεόρασης Σύνοψη της αξιολόγησης του αντίκτυπου {COM(2007) 409 τελικό}{SEC(2007) 980}

ΣΥΝΟΨΗ

1. Εισαγωγή

Στην παρούσα αξιολόγηση του αντίκτυπου περιγράφονται οι επιλογές που εξέτασε η Επιτροπή κατά την κατάρτιση της ανακοίνωσής της σχετικά με την « Ενίσχυση της εσωτερικής αγοράς κινητής τηλεόρασης ». Ο κύριος στόχος της ανακοίνωσης ήταν να υποστηρίξει την εισαγωγή της αναδυόμενης αγοράς κινητής τηλεόρασης (M-TV) σε ολόκληρη την ΕΕ. Η χρονική στιγμή για την έκδοση της ανακοίνωσης επελέγη ώστε να εξασφαλιστεί ότι όλες οι συνθήκες είναι δεδομένες για την επιτυχή εξάπλωση των υπηρεσιών στην ΕΕ.

Πραγματοποιήθηκαν εκτεταμένες διαβουλεύσεις με τους ενδιαφερόμενους. Συγκεκριμένα, οι υπηρεσίες της Επιτροπής διευκόλυναν τη συγκρότηση ομάδας που καλύπτει όλον τον κλάδο, το Ευρωπαϊκό συμβούλιο κινητών ρ/τ εκπομπών ( European Mobile Broadcasting Council – EMBC) , το οποίο συγκεντρώνει όλους τους κύριους συντελεστές του κλάδου, μεταξύ των οποίων οι ραδιοτηλεοπτικοί φορείς, οι κατασκευαστές, οι πάροχοι περιεχομένου και οι φορείς εκμετάλλευσης τηλεπικοινωνιών. Το EMBC εξέτασε συστάσεις σχετικά με την τεχνολογία, το ραδιοφάσμα και θέματα κανονιστικής ρύθμισης, τον Μάρτιο του 2007.

2. Η Κινητη τηλεοραση ωσ κοινοτικο θεμα

Η κινητή τηλεόραση είναι μια νέα, συγκλίνουσα τεχνολογία που συγκεράζει δύο μείζονες τομείς στην ΕΕ, συγκεκριμένα: τις κινητές επικοινωνίες και τον οπτικοακουστικό κλάδο. Διαθέτει μεγάλη δυναμική για ανάπτυξη και απασχόληση στην ΕΕ - όχι μόνο για τους δύο κύρια εμπλεκόμενους τομείς, αλλά και για διάφορα συναφή πεδία, όπως οι κλάδοι του περιεχομένου και της διαφήμισης.

Η κινητή τηλεόραση αναμένεται επίσης ότι θα αποφέρει σημαντικά οφέλη στους καταναλωτές στην ΕΕ, δεδομένου ότι τους παρέχει τη δυνατότητα πρόσβασης σε τηλεοπτικά προγράμματα οπουδήποτε και οποτεδήποτε, καθώς επίσης και πρόσβαση σε πλούσιο, ποικίλο και εξατομικευμένο οπτικοακουστικό περιεχόμενο. Τούτο θα έχει ως αποτέλεσμα νέους τρόπους χρήσης και αλληλεπίδρασης με το οπτικοακουστικό περιεχόμενο, που θα μπορούσε να καταστήσει την κινητή τηλεόραση έναν νέο τρόπο ζωής και όχι απλώς μια νέα τεχνολογική πλατφόρμα.

Ωστόσο, στην ΕΕ ήταν βραδεία μέχρι στιγμής η εισαγωγή και η εξάπλωση υπηρεσιών κινητής τηλεόρασης και η Ευρώπη κινδυνεύει να απολέσει το ανταγωνιστικό της πλεονέκτημα σε κινητές υπηρεσίες και να παρέλθει αναξιοποίητη μια μείζων ευκαιρία για ανάπτυξη και καινοτομία, εφόσον δεν επιτευχθεί ικανοποιητικός βαθμός συντονισμού σε ολόκληρη την Ευρώπη. Το κλειδί για την ευρεία εξάπλωση των καινοτόμων αυτών υπηρεσιών στην ΕΕ βρίσκεται στον καθορισμό των κατάλληλων συνθηκών που θα δώσουν στους συντελεστές τη δυνατότητα να αξιοποιήσουν τα οφέλη της εσωτερικής αγοράς της ΕΕ και να επιτύχουν τις απαιτούμενες οικονομίες κλίμακας.

Αυτός είναι ο λόγος για τον οποίο η Επιτροπή διαπίστωσε την ανάγκη χάραξης κοινοτικής στρατηγικής στο πεδίο της κινητής τηλεόρασης , που να πραγματεύεται τα κύρια θέματα κανονιστικής ρύθμισης και να συμβάλει στη διαμόρφωση της δράσης του κλάδου, των εθνικών αρχών και όλων των ενδιαφερόμενων. Οι στόχοι της ανακοίνωσης και της σχετικής αξιολόγησης του αντίκτυπου πρέπει να θεωρηθούν στο πλαίσιο της πρωτοβουλίας i2010 της Επιτροπής [1] και του πλαισίου κανονιστικών ρυθμίσεων της ΕΕ για τις ηλεκτρονικές επικοινωνίες. Η παρούσα ανακοίνωση είναι επομένως νευραλγικής σημασίας για την προώθηση της εξάπλωσης νέων καινοτόμων υπηρεσιών.

3. Τεχνολογίες Κινητησ Τηλεορασησ

Με απλά λόγια, ως «κινητή τηλεόραση» νοείται η μετάδοση οπτικοακουστικού περιεχομένου σε κινητή συσκευή. Η μετάδοση αυτή μπορεί να λάβει διάφορες μορφές: τηλεόραση σε απευθείας μετάδοση, ετεροχρονισμένη θέαση ή θέαση κατ’ αίτηση. Εξάλλου, η μετάδοση υπηρεσιών κινητής τηλεόρασης μπορεί να πραγματοποιηθεί μέσω διαφόρων δικτύων, μεταξύ των οποίων το δίκτυο κινητών κυψελοειδών επικοινωνιών, της επίγειας, της δορυφορικής και της Διαδικτυακής εκπομπής.

Είναι βασική η διάκριση μεταξύ μονοεκπομπής («από έναν σε έναν») και ευρυεκπομπής («από έναν σε πολλούς») υπηρεσιών κινητής τηλεόρασης. Το βίντεο κατ’ αίτηση ή οι ετεροχρονισμένες μεταδόσεις κατ’ αίτηση είναι παραδείγματα μονοεκπομπής, ενώ στα παραδοσιακά τηλεοπτικά προγράμματα πρόκειται κατά κανόνα περί ευρυεκπομπής. Η μονοεκπομπή είναι σήμερα πολύ διαδεδομένη και οι περισσότεροι φορείς εκμετάλλευσης χρησιμοποιούν τα υφιστάμενα δίκτυα κυψελοειδών κινητών επικοινωνιών (2,5 ή 3G/UMTS) για τη διανομή τηλεοπτικού περιεχομένου σε κινητές συσκευές.

Οι εκπομπές κινητής τηλεόρασης βρίσκονται ακόμα στα σπάργανα. Η κύρια χρησιμοποιούμενη τεχνολογία για πιλοτικά έργα και για την εμπορική εξάπλωση ψηφιακών (ευρυ)εκπομπών επίγειας κινητής τηλεόρασης στην Ευρώπη είναι: DVB-H (μετάδοση ψηφιακής βιντεοεκπομπής σε χειρόφερτα τερματικά) βάσει των προτύπων DVB-T. Στις άλλες τεχνολογίες περιλαμβάνονται η T-DMB (επίγειες ψηφιακές πολυμεσικές εκπομπές, βάσει των προτύπων T-DAB) και MediaFLO (Media Forward Link Only). Υπάρχουν επίσης υβριδικά δορυφορικά / επίγεια συστήματα , όπως το DVB-SH που λειτουργούν σε ζώνες δορυφορικών επικοινωνιών.

Το DVB-H είναι σήμερα το ευρύτερα χρησιμοποιούμενο πρότυπο στην ΕΕ με δοκιμές ή/και εμπορική παρουσία σε 15 κράτη μέλη. Το DVB-H είναι το μόνο που εξασφαλίζει συμβατότητα με προηγούμενα μοντέλα DVB-T, το πρότυπο που χρησιμοποιείται για επίγεια ψηφιακή τηλεόραση στην ΕΕ.

4. Πεδίο εφαρμογησ

Η Ανακοίνωση και η συναφής αξιολόγηση του αντίκτυπου πραγματεύονται θέματα που ανήκουν στο πλαίσιο κανονιστικών ρυθμίσεων για ηλεκτρονικές επικοινωνίες, όπως τεχνολογία και πρότυπα, καθεστώτα αδειοδότησης και πολιτική ραδιοφάσματος, και επικεντρώνονται αποκλειστικά στην (ευρυ)εκπεμπόμενη επίγεια κινητή τηλεόραση.

Δεν καλύπτονται θέματα σχετικά με το περιεχόμενο, επειδή έχουν ήδη αντιμετωπιστεί με σειρά ιδιαίτερων πρωτοβουλιών, νομοθετικών και πολιτικής, στο πλαίσιο της οπτικοακουστικής πολιτικής της ΕΕ. Σημειώνεται ότι η πρόταση νέας Οδηγίας για τις υπηρεσίες οπτικοακουστικών μέσων επικοινωνίας θα ισχύει επίσης και για το οπτικοακουστικό περιεχόμενο που διανέμεται μέσω πλατφορμών κινητών επικοινωνιών.

Οπτικοακουστικές υπηρεσίες που παρέχονται μέσω δικτύων κινητών επικοινωνιών , όπως οι κινητές επικοινωνίες 3G/UMTS, επίσης δεν εμπίπτουν στο πεδίο εφαρμογής της Ανακοίνωσης και της συναφούς αξιολόγησης του αντίκτυπου, επειδή η χρήση των εν λόγω δικτύων δεν εγείρει νέα θέματα πολιτικής όσον αφορά την τεχνολογία, το ραδιοφάσμα και τα καθεστώτα αδειοδότησης.

5. Η κατασταση του ανταγωνισμου στην κοινοτικη αγορα

Η αγορά (ευρυ)εκπεμπόμενης κινητής τηλεόρασης παραμένει σήμερα σε πολύ πρώιμο στάδιο ανάπτυξης, με τέσσερα κράτη μέλη να έχουν ήδη αρχίσει εμπορική λειτουργία: Ιταλία, Γερμανία, Φινλανδία και ΗΒ. Ωστόσο, διαπιστώνεται ορισμένη δυναμική στην εγκαινίαση των υπηρεσιών. Το 2006 ήταν έτος καμπής από την άποψη των πιλοτικών έργων και εξαγγελιών. Το 2007 αναμένεται ότι θα είναι το έτος εγκαινίασης της εμπορικής εκμετάλλευσης, που προγραμματίζεται να αρχίσει σε εθνική κλίμακα στη Γερμανία, τη Γαλλία και την Ισπανία. Το 2008 αποτελεί έτος στόχο για τον κλάδο των υπηρεσιών κινητής τηλεόρασης, εξαιτίας των σημαντικών αθλητικών εκδηλώσεων, όπως το Ευρωπαϊκό πρωτάθλημα ποδοσφαίρου και οι Ολυμπιακοί Αγώνες που θα αποτελέσουν σημαντική δοκιμή για τις νέες αυτές υπηρεσίες.

Πίνακας 1 – Η κατάσταση της κινητής τηλεόρασης στην ΕΕ των 27

Τεχνολογία | Κράτη μέλη όπου χρησιμοποιείται η τεχνολογία |

Δοκιμές | Εμπορική λειτουργία |

DVB-H | AT, BE, CZ, DE, ES, FR, HU, IE, LT, LU, NL, PT, SE, SI, UK | IT, FI |

DMB/DAB-IP | FR , IE, NL, UK | DE, UK |

MediaFLO | FR, UK |

5.1. Προβλήματα που έχουν εντοπιστεί

Οι υπηρεσίες της Επιτροπής εντόπισαν τρία κύρια πεδία τα οποία είναι σημαντικά για την επιτυχή εγκαινίαση της κινητής τηλεόρασης στην ΕΕ: 1) τεχνολογία και πρότυπα, 2) το πλαίσιο των κανονιστικών ρυθμίσεων, ιδίως τα καθεστώτα αδειοδότησης, και 3) η εναρμόνιση του ραδιοφάσματος. Η διάσταση της εσωτερικής αγοράς είναι σημαντική σε όλα τα πεδία.

5.1.1. Τεχνολογία

Το κοινοτικό τοπίο χαρακτηρίζεται σήμερα από την παρουσία διάφορων προτύπων μετάδοσης κινητής τηλεόρασης. Το πρόβλημα προς αντιμετώπιση είναι το ενδεχόμενο κατακερματισμού της αγοράς που θα προέκυπτε από την ποικιλία τεχνικών δυνατοτήτων όσον αφορά την κινητή τηλεόραση. Παρόμοια θέματα έχουν προκύψει στο παρελθόν σε σχέση με τη διαλειτουργικότητα των κινητών επικοινωνιών, τη διαλειτουργικότητα της διαλογικής τηλεόρασης και της τηλεόρασης υψηλής ευκρίνειας (HDTV), και αντιμετωπίστηκαν με διαφορετικούς τρόπους: από την εναρμόνιση προτύπων (GSM, UMTS) έως την προώθηση κλαδικών συμφωνιών (το σήμα «HD ready»).

Κατακερματισμένη ευρωπαϊκή αγορά είναι πιθανό να οδηγήσει σε απώλεια οικονομιών κλίμακας, βραδύτερη εξάπλωση των υπηρεσιών και δαπανηρότερο εξοπλισμό. Στην περίπτωση νέων τεχνολογιών, όπως η κινητή τηλεόραση, καθοριστικής σημασίας για την εξάπλωση και την ανάπτυξη είναι η επίτευξη κρίσιμης μάζας σε εύλογο χρονικό διάστημα.

Τεχνολογία – Το καίριο ερώτημα που διατυπώνεται στην αξιολόγηση του αντίκτυπου είναι: τι πρέπει να γίνει ώστε να εξασφαλιστεί ότι οι οικονομίες κλίμακας (εσωτερική αγορά) θα επιτευχθούν το ταχύτερο δυνατό, προκειμένου ο κλάδος στην ΕΕ και οι καταναλωτές να μπορέσουν να ωφεληθούν από την εγκαινίαση υπηρεσιών κινητής τηλεόρασης;

5.1.2. Καθεστώτα αδειοδότησης

Οι εθνικές προσεγγίσεις στο θέμα της αδειοδότησης υπηρεσιών κινητής τηλεόρασης παρουσιάζουν σημαντικές διαφορές. Τούτο επιβεβαιώθηκε σε σχετική έρευνα που δρομολόγησαν το 2006 οι υπηρεσίες της Επιτροπής.

Σε πολλά κράτη μέλη, η κινητή τηλεόραση υπάγεται στο γενικό καθεστώς που ισχύει για τις ρ/τ εκπομπές. Σε άλλα κράτη μέλη δεν υπάρχουν ειδικοί κανόνες ή το πλαίσιο των κανονιστικών ρυθμίσεων για τις νέες αυτές υπηρεσίες βρίσκεται ακόμα υπό συζήτηση. Η κατάσταση αυτή δημιουργεί μεγάλο βαθμό κανονιστικής αβεβαιότητας και, σε ορισμένες περιπτώσεις, νομικό κενό που επηρεάζει αρνητικά τους φορείς εκμετάλλευσης της κινητής τηλεόρασης.

Τα καθεστώτα αδειοδότησης πρέπει να είναι εύλογα στο πλαίσιο της εσωτερικής αγοράς, σκοπός δε πρέπει να είναι η επιδίωξη ισότιμων όρων ανταγωνισμού που θα παρέχουν στους διάφορους συντελεστές τη δυνατότητα να ανταγωνίζονται υπό παρόμοιες συνθήκες. Απαιτείται ορισμένος βαθμός συνοχής των ρυθμιστικών προσεγγίσεων σε ολόκληρη την ΕΕ, ώστε να αποσαφηνιστούν οι εφαρμοστέες κανονιστικές ρυθμίσεις και να δημιουργηθεί ρυθμιστικό πλαίσιο πρόσφορο για επενδύσεις και καινοτομία.

Καθεστώτα αδειοδότησης - Το καίριο ερώτημα που διατυπώνεται στην αξιολόγηση του αντίκτυπου είναι: τι πρέπει να γίνει ώστε να εξασφαλιστεί ότι οι υπηρεσίες κινητής τηλεόρασης μπορούν να επωφεληθούν από υποστηρικτικό κανονιστικό περιβάλλον σε ολόκληρη την ΕΕ;

5.1.3. Ραδιοφάσμα

Καίριος παράγοντας που επηρεάζει την επιτυχή ανάπτυξη της κινητής τηλεόρασης είναι η έγκαιρη πρόσβαση σε ραδιοφάσμα. Βασικό ζητούμενο είναι να εξασφαλιστεί ότι οι απαιτούμενοι τύποι πόρων ραδιοφάσματος μπορούν να διατεθούν χωρίς καθυστέρηση, σε όλες τις περιφέρειες της Ευρώπης. Για την επίτευξη του στόχου αυτού απαιτείται: 1) εντοπισμός χωρίς καθυστέρηση των καθοριστικής σημασίας πόρων ραδιοφάσματος· 2) εκτίμηση ενδεχομένων αναγκών εναρμόνισης ή συντονισμού, σε ευρωπαϊκή κλίμακα, μεταξύ άλλων για την εξασφάλιση οικονομιών κλίμακας· 3) ποσοτική και ποιοτική πρόβλεψη της μελλοντικής ζήτησης για τους παραπάνω προσδιορισμένους πόρους ραδιοφάσματος, καθώς και για την προσαρμογή τους ανάλογα με την εξέλιξη του διαθέσιμου ραδιοφάσματος σε εθνική και ευρωπαϊκή κλίμακα.

Στη παρούσα φάση έχουν εντοπιστεί δύο κύριες ζώνες ραδιοφάσματος οι οποίες παρουσιάζουν ενδιαφέρον για την κινητή τηλεόραση και απαιτείται να εξεταστούν σε επίπεδο ΕΕ: η λεγόμενη ζώνη L και το ραδιοφάσμα των UHF.

Καθοριστικής σημασίας παράγοντας για τη διάθεση ραδιοφάσματος UHF είναι η κατάργηση των αναλογικών επίγειων τηλεοπτικών μεταδόσεων στο εν λόγω τμήμα του ραδιοφάσματος. Ως καταληκτική προθεσμία για την κατάργηση των αναλογικών επίγειων τηλεοπτικών εκπομπών στην ΕΕ έχει οριστεί το 2012, ημερομηνία που εγκρίθηκε από το Συμβούλιο και το Ευρωπαϊκό Κοινοβούλιο, και είναι πιθανό να τηρηθεί από την πλειονότητα των κρατών μελών. Σε Α νακοίνωση της Επιτροπής για το ψηφιακό μέρισμα , που προγραμματίζεται για το τελευταίο τρίμηνο του 2007, θα παρουσιαστεί η στρατηγική της Επιτροπής όσον αφορά τη χρήση ραδιοφάσματος που θα προκύψει από την κατάργηση, θα πραγματεύεται ιδίως τη ζώνη UHF.

Το ραδιοφάσμα UHF (470-862 MHz) είναι αυτό που προτιμούν οι περισσότεροι φορείς εκμετάλλευσης εξαιτίας των τεχνικών του χαρακτηριστικών. Ωστόσο, η χρήση του εν λόγω ραδιοφάσματος περιορίζεται από διάφορες εθνικές πολιτικές όσον αφορά το ψηφιακό μέρισμα, καθώς και από έλλειψη συντονισμού σε επίπεδο ΕΕ. Οι υπηρεσίες της Επιτροπής ζήτησαν από τα κράτη μέλη να προσδιορίσουν μέσα στο ψηφιακό μέρισμα που θα προκύψει υποζώνη για την κινητή τηλεόραση .

Η ζώνη L (1452-1492 MHz) μπορεί να αποτελέσει λύση καταφυγής ή ανάγκης σε ορισμένες αγορές όπου δεν διατίθεται άλλη ζώνη ραδιοφάσματος. Η χρήση της εν λόγω ζώνης περιορίζεται επί του παρόντος σε συγκεκριμένες τεχνολογίες. Η Επιτροπή υπέβαλε προτάσεις για άνοιγμα της χρήσης αυτής της ζώνης, ώστε να συμπεριλάβει ευρύτερη κλίμακα τεχνολογιών[2].

Ραδιοφάσμα – Το καίριο ερώτημα που διατυπώνεται στην αξιολόγηση του αντίκτυπου είναι: τι πρέπει να γίνει ώστε να εξασφαλιστεί η διάθεση επαρκούς ραδιοφάσματος για την κινητή τηλεόραση σε ολόκληρη την ΕΕ;

6. Επιλογές πολιτικησ

Όσον αφορά καθένα από τα τρία κύρια πεδία άσκησης πολιτικής που προσδιορίστηκαν (τεχνολογία, καθεστώτα αδειοδότησης και ραδιοφάσμα), στην αξιολόγηση του αντίκτυπου προσδιορίζονται και αποτιμώνται τρεις κύριες επιλογές άσκησης πολιτικής, όπως συνοψίζεται στον παρακάτω πίνακα).

Πίνακας 2 : Επιλογές πολιτικής

Θέμα/Πεδίο άσκησης πολιτικής | Τεχνολογία | Καθεστώτα αδειοδότησης | Ραδιοφάσμα |

Επιλογές πολιτικής | Επιλογή πολιτικής 1 | Επιβολή υποχρεωτικού προτύπου σε ολόκληρη την ΕΕ | Μία αδειοδότηση σε κλίμακα ΕΕ | Εναρμονισμένη κατανομή σε κλίμακα ΕΕ |

Επιλογή πολιτικής 2 | Ενθάρρυνση συμφωνίας επί κοινού προτύπου από τον κλάδο, με επιβολή κοινού προτύπου σε περίπτωση ασυμφωνίας | Μη δεσμευτικό πλαίσιο | Μέτρα ήπιας νομοθεσίας |

Επιλογή πολιτικής 3 | Διατήρηση της υπάρχουσας κατάστασης | Καμία ενέργεια (δηλ. δεν λαμβάνεται συγκεκριμένη δράση) | Καμία ενέργεια (δηλ. δεν λαμβάνεται συγκεκριμένη δράση) |

7. Συμπεράσματα

Τα δύο κύρια συμπεράσματα που προκύπτουν από λεπτομερή αξιολόγηση κάθε επιλογής συνοψίζονται παρακάτω.

Τεχνολογία

Κοινό πρότυπο σε ολόκληρη την ΕΕ ανταποκρινόμενο στην τεχνολογική πρόκληση θα παρουσίαζε πλεονεκτήματα από άποψη οικονομιών κλίμακας, ταχείας εξάπλωσης της κινητής τηλεόρασης, φθηνότερων τερματικών συσκευών και ανταγωνιστικότητας της ΕΕ. Για την επίτευξη του στόχου αυτού, η σύναψη συμφωνίας επί κοινού προτύπου από τον κλάδο, πλαισιωμένη από το ενδεχόμενο ανάληψης νομοθετικής δράσης ώστε το πρότυπο να καταστεί υποχρεωτικό (επιλογή 2) φαίνεται ότι επί του παρόντος ανταποκρίνεται καλύτερα στο πρόβλημα από τη λήψη διοικητικής απόφασης για συγκεκριμένο πρότυπο (επιλογή 1). Μια διαδικασία με τη συμμετοχή του κλάδου θα προσαρμοζόταν καλύτερα στην τεχνολογική αλλαγή και εκτιμάται ότι είναι πιθανό να περιορίσει το «κόστος της μετάβασης» - δηλ. το κόστος για τους συντελεστές του κλάδου που έχουν ήδη επενδύσει σε διαφορετικά πρότυπα ή σε πολλαπλά πρότυπα. Εξάλλου, θα περιόριζε τις διοικητικές επιβαρύνσεις για την ΕΕ και για τις εθνικές αρχές.

Τούτο θα μπορούσε επίσης να συνοδεύεται από δράσεις στήριξης και προώθησης εκ μέρους της Επιτροπής και, εφόσον απαιτηθεί, από στοιχεία συρρύθμισης, όπως η δημοσίευση προτύπου στον κατάλογο προτύπων. Η Επιτροπή θα παρακολουθεί τακτικά την πρόοδο που επιτελείται στον κλάδο εν προκειμένω και θα αξιολογεί κατά πόσον είναι ικανοποιητική η πρόοδος προς την κατεύθυνση κοινού προτύπου.

Καθεστώτα αδειοδότησης

Όσον αφορά τα καθεστώτα αδειοδότησης, η πανευρωπαϊκή άδεια κινητής τηλεόρασης (επιλογή 1) , θα ήταν θεωρητικά η καλύτερη δυνατότητα εξασφάλισης ισότιμων συνθηκών ανταγωνισμού σε ολόκληρη την ΕΕ. Ωστόσο, δεν υφίσταται επί του παρόντος νομικός μηχανισμός που θα θέσπιζε τέτοιο πανευρωπαϊκό σύστημα αδειοδότησης. Οι προτάσεις της Επιτροπής, που δημοσιεύθηκαν προς διαβούλευση στο πλαίσιο της τρέχουσας ανασκόπησης του κανονιστικού πλαισίου για τις ηλεκτρονικές επικοινωνίες, περιλάμβαναν, μεταξύ άλλων, διατάξεις για υπηρεσίες αδειοδότησης σε επίπεδο ΕΕ. Ωστόσο, εφόσον εγκριθούν, οι προτάσεις αυτές θα αρχίσουν να ισχύουν πολύ καθυστερημένα για την κινητή τηλεόραση. Επί του παρόντος φαίνεται ότι η πλέον ενδεδειγμένη επιλογή για την επίτευξη του στόχου των ισότιμων συνθηκών ανταγωνισμού και της ασφάλειας δικαίου για υπηρεσίες κινητής τηλεόρασης στην Ευρώπη είναι επιλογή 2 , δηλαδή η εκπόνηση από την Επιτροπή «ήπιου» νομικού πλαισίου μη δεσμευτικών μέτρων για την αδειοδότηση υπηρεσιών κινητής τηλεόρασης.

Ραδιοφάσμα

Η εναρμονισμένη προσέγγιση σε επίπεδο ΕΕ για τον προσδιορισμό και την κατανομή ζωνών ραδιοφάσματος για κινητή τηλεόραση (επιλογή 1) θα είχε το πλεονέκτημα παροχής βεβαιότητας σε κοινοτική κλίμακα ως προς τη διάθεση ραδιοφάσματος για αυτές τις υπηρεσίες και, επομένως, θα παρείχε επίσης και τη δυναμική της εξαρχής πρόσβασης σε μεγάλη αγορά. Τούτο θα είχε με τη σειρά του ως αποτέλεσμα σημαντική ενίσχυση των επιχειρηματικών σχεδίων για κινητή τηλεόραση, δεδομένου ότι το ραδιοφάσμα αποτελεί παράγοντα καθοριστικής σημασίας.

Όπου είναι δυνατή η εναρμόνιση, φαίνεται ότι η ανάληψη δράσης σε επίπεδο ΕΕ είναι η βέλτιστη λύση, όπως θεωρήθηκε στην περίπτωση της ζώνης L. Σε περίπτωση που δεν είναι δυνατή η εναρμόνιση, τουλάχιστον κατά την αρχική φάση, όπως στην περίπτωση της ζώνης UHF, τότε θα χρησιμοποιηθούν «ήπια» νομοθετικά μέτρα (επιλογή 2) , ώστε να ενθαρρυνθούν τα κράτη μέλη να αναλάβουν δράση κατά συντονισμένο τρόπο, εάν και εφόσον διανοίγονται προοπτικές στη ζώνη των UHF. Ένας συνδυασμός των επιλογών 1 και 2, ανάλογα με τις ζώνες ραδιοφάσματος, φαίνεται επομένως ότι εξυπηρετεί καλύτερα το στόχο εξασφάλισης κατάλληλου ραδιοφάσματος σε ολόκληρη την Ευρώπη για υπηρεσίες κινητής τηλεόρασης.

Σε κάθε περίπτωση, σκοπός ήταν η εξεύρεση της λιγότερο επαχθούς προσέγγισης για την επίτευξη των επιθυμητών στόχων.

[1] i2010 / COM(2005) 229(http://ec.europa.eu/information_society/eeurope/i2010/docs/communications/com_229_i2010_310505_fv_en.pdf).

[2] Επιτροπή ραδιοφάσματος (2006): Εντολή της Επιτροπής για τη ζώνη L(http://ec.europa.eu/information_society/policy/radio_spectrum/docs/current/mandates/EC%20Mandate%20to%20CEPT%20on%20L_Band%20Oct%202006.pdf).